钦定古今图书集成/明伦汇编/官常典/第191卷 > 温羡
## 钦定古今图书集成/明伦汇编/官常典/第191卷 > 温羡

按《晋书》本传：“羡字长卿，太原祁人，汉护羌校尉序之
后也。”祖魏扬州刺史。父恭，济南太守。兄弟六人，并
知名于世，号曰六龙。羡少以朗悟见称，齐王攸辟为
掾，迁尚书郎。惠帝即位，拜豫州刺史，入为散骑常侍，
累迁尚书。及齐王冏辅政，以羡攸之故吏，意特亲之。
转吏部尚书。先是张华被诛，冏建议欲复其官爵，论
者或以为非。羡驳之曰：“自天子以下，争臣各有差，不
得归罪于”一人也。故《晏子》曰：“为己死亡，非其亲昵，谁
能任之？”里克之杀二庶，陈乞之立阳生，汉朝之诛诸
吕，皆积年之后，乃得立事。未有事主见存，而得行其
志于数月之内者也。式干之会，张华独谏，上宰不和，
不能承风赞善，望其指麾从命，不亦难乎！况今皇后
谮害其子，内难不预，礼非所任。且后体齐于帝，“尊同
皇极，罪在枉子，事不为逆，义非所讨。今以华不能废
枉子之后，与赵盾不讨杀君之贼同，而贬责之，于义
不经通也。”华竟得追复爵位。其后以从驾讨成都王
颖有勋，封大陵县公，邑千八百户。出为冀州刺史，加
后将军。范阳王𧆟败于许昌也，自牧冀州，羡乃避之。
惠帝之幸长安，以羡为中书令，不就。及帝还洛阳，征
为中书监，加散骑常侍，未拜，会帝崩。怀帝即位，迁左
光禄大夫，开府，领司徒。论者佥谓为速。在位未几，病
卒，赠司徒，谥曰元。有三子：祗、允、裕。